གླིང་སྒྲུང་གཅེས་བཏུས་ཀྱི་ནང་ཚན་ཨ་གྲགས་གཟི་རྫོང་ཞེས་པ་འདིར་ཁྲ་མོ་གླིང་གི་དམག་བྱང་བྱེ་རིའི་ཡུལ་དུ་སྐྱོད་པའི་ལམ་བར་དུ།སྒང་བ་ཨ་གྲགས་དང་འཕྲད་ནས་གཡུལ་འགྱེད་བྱས་པའི་ལོ་རྒྱུས་བཀོད་ཡོད།དེ་ཡང་འདི་ལྟ་སྟེ་ཚེས་བཅུ་དགུའི་ཉིན་གཟའ་སྐར་ཕུན་སུམ་ཚོགས་པའི་དུས་སུ།ཤར་གྱི་རྟ་བདུན་དབང་བོའི་འོད་མདངས་མཁའ་ལ་ཕོག་པ་དང་མཉམ་དུ།གླིང་གི་དཔུང་དམག་གི་གཡས་རུ་གཡོན་རུ་སྔར་སྟག་གཟིག་གི་སྐབས་ལྟར་བཤར་ནས་འབུམ་དམག་གི་རུ་སྣ་བྱང་ལ་དྲངས།གླིང་ཡུལ་ཕུ་མདའ་བར་གསུམ་གྱི་བླ་མ་དང་མི་དཔོན།ཕ་ཁུ་སྟག་ཤར།མ་སྲུ་སྨན་ཆུང་བཅས་པས་སྐྱེལ་མ་ལྷ་ཡི་ཡུལ་དང་མཉམ་པ་བྱས།དེའི་ནུབ་སྒ་འབྲི་སེང་གེ་ལ་ཡི་ཚུར་ནང་།སེང་ཕུ་བྱང་གི་ནུབ་ཕྱོགས།སྟག་རོང་ཚང་གི་རྩྭ་ར་ཐང་ཆེན་འཁྱིལ་བ་ལ་བཞུགས་སྒར་ཕབ་སྟེ།གླིང་གི་བླ་མ་སུམ་ཅུས་མཇལ་ཁ་ཞུས།དཔའ་རྟུལ་རྣམས་ལ་བར་ཆད་མི་འབྱུང་བའི་ཚེ་ཡི་དངོས་གྲུབ་གནང་།